**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.12.2017, ora 08.00 – 04.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.12.2017, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 03.12.2017, ora 11.15 o **ATENŢIONARE HIDROLOGICĂ – COD GALBEN**, valabilă în intervalul *03.12.2017 ora 12:00 – 03.12.2017 ora 22:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Prahova – bazin superior, Teleajen*, cu posibile depăşiri ale **COTELOR DE ATENŢIE**.

Această **ATENŢIONARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: *Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetul Judeţean pentru Situaţii de Urgenţă Prahova*.

**RÂURI**

**Debitele au fost, în general, în creştere** datorită precipitaţiilor în curs, celor prognozate, cedării apei din stratul de zăpadă din zona montană şi propagării exceptând râurile din bazinele: Vișeu, Iza, Someș (exceptând cursul său inferior), Crasna, Barcău, Crișuri, Bega, Timiș, Bârzava, Caraş, Nera, Cerna şi cele din Dobrogea unde au fost în scădere.

Se situează peste **COTA DE ATENȚIE** râul Pârâul Câinelui la stația hidrometrică Vârtoapele (200+14)-jud.TR.

Debitele se situează, în general, la valori în jurul și peste normalele lunare, exceptând râurile din bazinele: Crasna, Barcău, Bârlad, Jiu mijlociu, Siret superior şi afluenţii Prutului unde se situează la valori cuprinse între 20 şi 50% din acestea.

Formaţiunile de gheaţă sunt prezente doar izolat în bazinul superior al Bistriţei.

**Debitele vor fi în creştere** din cauza propagării pe Siret, Prut, Bârlad şi pe cursurile mijlocii şi inferioare ale Mureşului, Jiului, Oltului, Vedei, Argeşului, Prahovei, Ialomitei, Buzăului, Rm. Sărat, Putnei, Trotuşului, Bistriţei, Moldovei şi Sucevei şi în scădere pe celelalte râuri.

Formaţiunile de gheaţă prezente izolat pe unele râuri mici din Carpaţii Orientali se vor menţine fără modificări importante.

**DUNĂRE**

**Debitul la intrarea în ţară (secţiunea Baziaş) în intervalul 03.12 – 04.12.2017 a fost în creştere, având valoarea de 5900 m3/s**, peste media lunii decembrie (5200 m3/s).

În aval de Porţile de Fier debitele au fost în creştere la Gruia şi pe sectorul Corabia – Galaţi, ȋn scădere pe sectorul Calafat – Bechet şi relativ staţionare pe sectorul Isaccea - Tulcea.

**Debitul la intrarea în ţară (secţiunea Baziaş) va fi în creştere (6300 m3/s).**

În aval de Porţile de Fier debitele vor fi în creştere pe sectoarele Gruia – Calafat şi Tr. Măgurele – Tulcea şi în scădere pe sectorul Bechet - Corabia.

**2.** **Situaţia meteorologică în intervalul 03.12.2017, ora 08.00 – 04.12.2017, ora 06.00**

**ÎN ŢARĂ**

Vremea s-a menținut, în general, închisă și temporar au căzut precipitații pe arii extinse în toată țara. A plouat în Oltenia, Muntenia și Dobrogea, în Moldova au predominat ploile, în Crișana și Transilvania au fost precipitații mixte, iar în Maramureș, Banat și în zona montană au fost mai ales ninsori. În orele amiezii în nord-vestul Munteniei, în zona Masivului Bucegi și în Depresiunea Brașovului s-au semnalat descărcări electrice și izolat căderi de grindină. În județul Harghita, în Munții Gurghiului s-a depus polei. Cantitățile de apă cumulate au depășit 10...15 l/mp local în nord-vestul teritoriului și la munte. Vântul a suflat slab și moderat, cu intensificări temporare ziua în regiunile sudice și nord-vestice cu viteze de 45...55 km/h, iar în zona de munte, cu precădere la altitudini mari, rafalele au depășit local 70...80 km/h și izolat 90 km/h, viscolind și spulberând zăpada. Temperaturile maxime au fost cuprinse între 0 grade la Darabani, Suceava, Cotnari, Piatra Neamț, Roman, Jimbolia, Reșița și Oravița și 14 grade la Adamclisi și Mangalia. La ora 20, stratul de zăpadă măsura în platformele stațiilor meteo, în zona de munte până la 95 cm (Vf. Omu), în cea mai mare parte a Maramureșului până la 10 cm, local în nordul Moldovei până la 13 cm, în Banat până la 9 cm și pe arii restrânse în Crișana și Transilvania până la 4 cm. Pe spații mici a fost ceață și izolat burniță. La ora 06.00, valorile termice se încadrau între -3 grade la Dumbrăvița de Codru și 6 grade la Gura Portiței și Mangalia.

***Observație:*** *începând de ieri, de la ora 06.00, au fost în vigoare 24 atenționări cod galben privind fenomene meteorologice periculoase imediate, 6 emise de SRPV Bacău, 5 emise de SRPV Sibiu și CNPM București pentru Muntenia, câte 2 emise de SRPV Craiova, SRPV Cluj, SRPV Constanța și SRPV Timișoara.*

**LA BUCUREŞTI**

Vremea s-a menținut în general închisă și temporar în cursul zilei a plouat. Vântul a suflat moderat, cu unele intensificări în primele ore ale intervalului. Temperatura maximă, mai scăzută decât în ziua precedentă, a fost de 4 grade, iar la ora 06.00 se înregistrau 3 grade la toate cele trei stații meteorologice.

**3. Prognoza meteorologică în intervalul 04.12.2017, ora 08.00 – 05.12.2017, ora 08.00**

**ÎN ŢARĂ**

Vremea va fi rece dimineața și mai ales noaptea, în cea mai mare parte a țării. În regiunile intracarpatice vremea va fi în general închisă și local va ninge, cu precădere în zonele montane. În restul teritoriului cerul va avea înnorări temporare și doar izolat se vor semnala ploi slabe sau fulguieli. Vântul va sufla în general moderat în regiunile sudice și va avea intensificări temporare în Oltenia și la munte, cu viteze mai mari pe creste, de până la 60...70 km/h, spulberând zăpada. Temperaturile maxime se vor încadra între -2 grade, izolat, în nord-vest și 8 grade pe litoral, iar cele minime între -6 și 2 grade, ușor mai scăzute în depresiuni. Dimineața și pe arii mai extinse noaptea în zonele joase va fi ceață.

**LA BUCUREŞTI**

Cerul va avea înnorări temporare, iar vântul va sufla slab la moderat. Temperatura maximă va fi de 6...7 grade, iar cea minimă, în scădere față de intervalul anterior, de -4...-3 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 03 decembrie 2017 ora 20 – 04 decembrie 2017 ora 20.00**

**Starea stratului de zăpadă în data de 03.12.2017, ora 14.00**

În ultimele 24 de ore, vremea a fost în general închisă şi mai caldă decât normalul termic al acestei perioade. Cerul a fost noros şi s-au semnalat precipitaţii mixte la altitudini mai mici de 2000 metri şi sub formă de ninsoare pe creste. Precipitaţiile au avut şi caracter de aversă, iar temporar la altitudini mai mici de 1500 metri s-au semnalat ploi ce izolat au depus polei în Bucegi. Stratul de zăpadă nu a prezentat variaţii semnificative, a scăzut uşor la altitudini mai mici de 1400 m şi a crescut uşor în rest. S-a semnalat ceaţă, asociată pe creste şi cu depuneri de chiciură. La ora 14.00 stratul de zăpadă măsura: 90 cm la Bâlea-Lac, 96 cm la Vârful Omu, 8 cm Sinaia, 7 cm la Fundata şi 2 cm la Predeal.

**Evoluţia vremii în intervalul 03.12.2016 ora 20 – 04.12.2017 ora 20:**

Vremea se va răci, mai semnificativ pe creste, unde va deveni local geroasă. Cerul va prezenta înnorări temporar accentuate şi local va ninge slab. Vântul va sufla în general moderat cu intensificări temporare din sud-vest la începutul intervalului, apoi în rotire din sector predominant vestic, cu rafale de 60-70 km/h, şi peste 80-90 km/h pe creste, unde va viscoli sau spulbera zăpada. Temporar se va semnala ceaţă, asociată şi cu depunere de chiciură.

**Peste 1800 m:** temperaturi minime: -12 la -9 gr.C; temperaturi maxime: -12 la -8 gr.C;

**Sub 1800 m:** temperaturi minime: -9 la -6 gr.C; temperaturi maxime: -8 la -3 gr.C.

**Stabilitatea şi evoluţia stratului de zăpadă:**

**La altitudini de peste 1600 m: RISC ÎNSEMNAT (3)**

Odată cu răcirea vremii, stratul actual de zăpadă proaspătă şi umedă de până la 10 cm depus în ultimele 24 ore va îngheţa la suprafaţă, iar datorită intensificărilor vântului se vor forma şi cruste de vânt (cu rezistenţă scăzută), precum şi acumulări de zăpadă pe văile şi zonele adăpostite. Ninsorile slabe cantitativ estimate pentru următoarele 24 ore nu vor duce la creşterea stratului sau a riscului actual de avalanşe. Partea inferioară a stratului se va menţine relativ stabilzată. Pe pantele înclinate chiar şi în condiţii de slabe supraîncărcări se pot declanşa avalanşe de dimensiuni medii şi izolat, în funcţie de condiţiile locale, chiar şi mai mari, în special la peste 1800 m.

**La altitudini mai mici de 1600 m: RISC REDUS (1)**

Stratul de zăpadă de mici dimensiuni este umezit în cea mai mare parte a sa, iar ninsorile slabe estimate pentru următoarea perioadă nu vor favoriza declanşarea de avalanşe decât în cazuri izolate prin supraîncărcări mari pe pantele foarte înclinate şi în zonele cu depozite însemnate de zăpadă.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**G.N.M. C.J. Mureş şi A.P.M. Mureş** informează despre producerea unui incendiu, în data de 03.12.2017, la depozitul de deşeuri menajere din municipiul Sighişoara, judeţul Mureş. Incendiul a fost stins în aceeaşi zi de către I.S.U. Mureş.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.12.2017-03.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE